Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει, στις 23-11-2018: Ποινική δικογραφία που αφορά στον πρώην Υπουργό Εθνικής Άμυνας κ. Γιάννο Παπαντωνίου. Ποινική δικογραφία που αφορά α) στην Υπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου και β) στον Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιο Πετρόπουλο. Ποινική δικογραφία που αφορά στον τέως Υπουργό Δικαιοσύνης, Διαφάνειας και Ανθρωπίνων Δικαιωμάτων κ. Σταύρο Κοντονή. Ποινική δικογραφία που αφορά στον Πρωθυπουργό κ. Αλέξη Τσίπρα και στον τέως Υπουργό Εξωτερικών κ. Νικόλαο Κοτζιά. Ποινική δικογραφία που αφορά στον Πρωθυπουργό κ. Αλέξη Τσίπρα και στον τέως Υπουργό Εξωτερικών κ. Νικόλαο Κοτζιά. Ποινική δικογραφία που αφορά στον τέως Υπουργό Εξωτερικών κ. Νικόλαο Κοτζιά. Ποινική δικογραφία που αφορά στον τέως Αναπληρωτή Υπουργό Προστασίας του Πολίτη κ. Νικόλαο Τόσκα. Ποινική δικογραφία που αφορά στον τέως Αναπληρωτή Υπουργό Προστασίας του Πολίτη κ. Νικόλαο Τόσκα. Ποινική δικογραφία που αφορά στον Αναπληρωτή Υπουργό Υγείας κ. Παύλο Πολάκη. Ποινική δικογραφία που αφορά στον Υπουργό Εθνικής Άμυνας κ. Παναγιώτη Καμμένο. Και ποινική δικογραφία που αφορά στον Υπουργό Μεταναστευτικής Πολιτικής κ. Δημήτριο Βίτσα. Επίσης, έχω την τιμή να ανακοινώσω στο Σώμα ότι η Υπουργός Τουρισμού, ο Αντιπρόεδρος της Κυβέρνησης - Υπουργός Οικονομίας και Ανάπτυξης, οι Υπουργοί Εσωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Παιδείας, Έρευνας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, οι Αναπληρωτές Υπουργοί Οικονομικών, Οικονομίας και Ανάπτυξης και Περιβάλλοντος και Ενέργειας, καθώς και οι Υφυπουργοί Οικονομικών και Ψηφιακής Πολιτικής, Τηλεπικοινωνιών και Ενημέρωσης κατέθεσαν στις 23-11-2018 σχέδιο νόμου: «Θεματικός Τουρισμός - Ειδικές μορφές τουρισμού - Ρυθμίσεις για τον εκσυγχρονισμό του θεσμικού πλαισίου στον τομέα του τουρισμού και της τουριστικής εκπαίδευσης - Στήριξη τουριστικής επιχειρηματικότητας και άλλες διατάξεις». Το συγκεκριμένο σχέδιο νόμου παραπέμπεται στην αρμόδια Διαρκή Επιτροπή. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Μετά λύπης μου σας ανακοινώνω ότι θα συζητηθεί μια ερώτηση από τις είκοσι που είχαν προγραμματιστεί. Οι δεκαεννέα εξ αυτών αναβάλλονται και μετατίθενται για επόμενη συνεδρίαση: είτε λόγω κωλυμάτων των αρμόδιων Υπουργών, είτε λόγω κωλύματος Βουλευτή - εν προκειμένω, αυτό αφορά μία ερώτηση - και είναι και τρεις οι οποίες δεν θα συζητηθούν. Να ξεκινήσουμε με τη μια και μοναδική επίκαιρη ερώτηση που θα συζητηθεί σήμερα και μετά θα ανακοινώσουμε και αυτές που δεν πρόκειται να συζητηθούν. Πρόκειται για την πρώτη με αριθμό 167/20-11-2018 επίκαιρη ερώτηση πρώτου κύκλου του Βουλευτή Κοζάνης του Συνασπισμού Ριζοσπαστικής Αριστεράς κ. Ιωάννη Θεοφύλακτου προς τον Υπουργό Εθνικής Άμυνας, με θέμα: «Βελτιώσεις στο εργασιακό καθεστώς των εθνοφυλάκων». Θα απαντήσει ο Αναπληρωτής Υπουργός Εθνικής Άμυνας κ. Παναγιώτης Ρήγας. Κύριε Θεοφύλακτε, έχετε τον λόγο για την πρωτολογία σας.
Ευχαριστώ, κύριε Πρόεδρε. Κύριε Υπουργέ, κάθε χρόνο απασχολούνται αρκετοί πολίτες - εγώ θα τους χαρακτηρίσω πολίτες και εργαζόμενους - που έχουν από παλιά τον χαρακτηρισμό «εθνοφύλακες» στον στρατό, είναι εργαζόμενοι, όμως, και απασχολούνται με καθεστώς μερικής απασχόλησης, για τη φύλαξη στρατιωτικών εγκαταστάσεων, αποθηκών καυσίμων, πυρομαχικών, παλαιών στρατοπέδων κ.λπ.. Ποιο είναι το ζήτημα; Οι εργαζόμενοι αυτοί λάμβαναν και λαμβάνουν μια μορφή αποζημίωσης για τις εργασίες που παρέχουν, για τη φύλαξη των στρατιωτικών εγκαταστάσεων. Μάλιστα, από το 2014 και μετά, από τις προηγούμενες κυβερνήσεις, πριν από τις δικές μας κυβερνήσεις, η αποζημίωση αυτή φορολογήθηκε. Ενώ, λοιπόν, παρέχουν εργασία, ενώ φορολογούνται για την εργασία τους αυτή, από την άλλη δεν έχουν κανένα καθεστώς ασφάλισης, δεν λαμβάνουν καμμία βεβαίωση κανενός είδους προϋπηρεσίας, αλλά έχουν και θέμα στη σχέση τους με τον ΟΑΕΔ, δηλαδή φαίνονται ότι δεν είναι άνεργοι, δεν λαμβάνουν κάρτα ανεργίας και δεν συμμετέχουν και στα προγράμματα επιδότησης του ΟΑΕΔ. Είναι και στις δύο πλευρές χαμένοι. Δηλαδή, ενώ είναι εργαζόμενοι, φαίνονται ως εθελοντές και ενώ φορολογούνται, δεν έχουν ούτε ασφάλιση ούτε δικαιούνται κάρτα ανεργίας. Νομίζω ότι μπορεί και πρέπει το Υπουργείο Άμυνας να εγκύψει με κάθε δυνατή επιείκεια και σοβαρότητα στο καθεστώς των ανθρώπων αυτών. Είναι αρκετοί, ιδίως στην περιοχή μας, στη δυτική Μακεδονία και στον Νομό Κοζάνης και επειδή από παλιά υπήρχαν πολλές στρατιωτικές εγκαταστάσεις, έχουν μείνει αποθήκες πυρομαχικών, καυσίμων κ.λπ.. Αρκετοί άνθρωποι απασχολούνται φυλάγοντας σκοπιές στην ουσία. Αυτή είναι η φύλαξη, δηλαδή πηγαίνουν το βράδυ και φυλάνε σκοπιές σε αυτές τις στρατιωτικές εγκαταστάσεις. Κύριε Υπουργέ, νομίζω ότι μπορεί και πρέπει το Υπουργείο σας να το δει με κάθε δυνατή επιείκεια και σοβαρότητα, για τη βελτίωση των συνθηκών εργασίας των ανθρώπων αυτών. Ευχαριστώ.
Ευχαριστώ, κύριε Θεοφύλακτε. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Βουλευτά, θέλω αρχικά να σας επισημάνω ότι η Εθνοφυλακή αποτελεί έναν θεσμό που λειτουργεί επικουρικά, μέσα στο πλαίσιο της συνταγματικής τάξης, πάντα εντός της δομής των Ενόπλων Δυνάμεων. Οι εθνοφύλακες προσφέροντας έργο στις πλέον ευαίσθητες περιοχές της πατρίδας μας δίνουν τον τόνο, αλλά και το νήμα που συνδέει τις τοπικές στρατιωτικές μονάδες με τις τοπικές κοινωνίες της παραμεθορίου. Το νομικό καθεστώς περί Εθνοφυλακής είναι ο ν.1295/1982. Δεν αποδίδει στην απασχόληση των εθνοφυλάκων χαρακτηριστικά εξαρτημένης εργασίας, καθώς η παρεχόμενη από αυτούς απασχόληση χαρακτηρίζεται ως εθελοντική υπηρεσία, ενώ η καταβαλλόμενη σε αυτούς αμοιβή αποδίδεται μέσα από τον νόμο ως αποζημίωση και όχι ως μισθός. Συνεπώς, οι εθνοφύλακες δεν προσλαμβάνονται και δεν αμείβονται με βάση το μισθολόγιο του Υπουργείου Εθνικής Άμυνας ώστε να υπόκεινται σε όλες τις ασφαλιστικές εισφορές, αλλά κατατάσσονται ή - να το πω αλλιώς καλύτερα - καλούνται να υπηρετήσουν υπό τα Όπλα με μια πολύ συγκεκριμένη αποστολή, η οποία είναι εθελοντικής μορφής. Σε εθνοφύλακες, εφόσον χρησιμοποιούνται σε τακτικές ή ειδικές αποστολές κατά εξουσιοδότηση του άρθρου 8 του ν.3257/2004 και σύμφωνα με τις διατάξεις της παραγράφου 2 του άρθρου 7 του ν.1295/1982, δύναται με κατ' έτος απόφαση του Υπουργού Εθνικής Άμυνας να τους χορηγείται ημερήσια αποζημίωση έναντι αποδοχών τροφής, ιματισμού, υπόδησης. Άρα, θα ήθελα να σας επισημάνω χαρακτηριστικά πως για το έτος 2018 καθορίστηκε η χρησιμοποίηση επτακοσίων σαράντα έξι εθνοφυλάκων και ως ημερήσια αποζημίωση αυτών το ποσόν των 15 ευρώ, ενώ αντίστοιχη πρόβλεψη υπάρχει και στον προϋπολογισμό του 2019. Οι αποδοχές αυτές, σύμφωνα με την εργατική νομοθεσία δεν έχουν την έννοια του εργατικού ημερομισθίου, καθώς δεν δημιουργείται εξαρτημένη σχέση εργασίας μεταξύ της στρατιωτικής υπηρεσίας και των ιδιωτών εθνοφυλάκων, με βάση τον νόμο που σας είπα. Συνεπώς οι εθνοφύλακες δεν προσλαμβάνονται και δεν αμείβονται σύμφωνα με τις διατάξεις του ν.4472/2017, με το νέο μισθολόγιο των στελεχών των Ενόπλων Δυνάμεων ώστε να υπόκεινται σε σχετικές ασφαλιστικές εισφορές, ήτοι δεν υφίσταται οποιασδήποτε μορφής ασφαλιστική σχέση δημοσίου και εθνοφυλάκου. Σχετικά με τον υπολογισμό του χρόνου υπηρεσίας που αναφέρετε στην ερώτηση, όσον αφορά την Εθνοφυλακή ως χρόνο στρατιωτικής υπηρεσίας βρίσκεται ακόμα σε ισχύ το π. δ. 431/1988, το οποίο όμως προσδιορίζει ότι υπολογίζεται ως χρόνος στρατιωτικής υπηρεσίας ο χρόνος υπηρεσίας εθνοφυλακής μόνο αν οι εθνοφύλακες κατά τη διάρκεια της υπηρεσίας τους ή εξαιτίας αυτής είχαν διαφόρων ειδών προβλήματα ή αιχμαλωτίστηκαν ή πέθαναν ή υπήρξε κάποια μορφή αναπηρίας, ώστε να δημιουργείται το δικαίωμα της συνταξιοδότησης. Άρα, κλείνοντας, θα πω το εξής: περαιτέρω ζητήματα που αφορούν σε θέματα αντιμετώπισης του θεσμού της Εθνοφυλακής από άλλους φορείς και υπηρεσίες του δημοσίου όπως είναι το Υπουργείο Οικονομικών και το Υπουργείο Εργασίας, χρονολογική δηλαδή αντιμετώπιση της καταβαλλόμενης αποζημίωσης και θέματα ασφάλισης σε οργανισμούς κοινωνικής ασφάλισης, φεύγουν από τις δικές μας αρμοδιότητες και δεν μπορώ να πω κάτι περισσότερο όσον αφορά την ερώτησή σας. Νομίζω, όμως, ότι θα γίνει μια προσπάθεια από τη μεριά μας, ώστε να υπάρξει συνεννόηση. Καταλαβαίνετε ότι η πρόσληψη είναι έξω από το πλαίσιο της δικής μου αρμοδιότητας, γιατί μιλάμε τώρα πια για πρόσληψη και πλήρη εξαρτημένη εργασία. Και επειδή ο νόμος είναι για εργασία εθελοντικής μορφής, όλα τα υπόλοιπα γίνονται με βάση αυτήν τη λογική και είμαστε σε αυτήν τη βάση. Σας ευχαριστώ πολύ.
Κύριε Θεοφύλακτε, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, ευχαριστώ για την απάντησή σας, ότι θα δείτε το θέμα με τη δέουσα ευαισθησία με τα συναρμόδια Υπουργεία και ότι εκφεύγει της αποκλειστικής δικής σας αρμοδιότητας. Πιστεύω, όμως, ότι συμφωνούμε - και αυτό προκύπτει και από την απάντησή σας - ότι μια αριστερή Κυβέρνηση δεν μπορεί να δέχεται ότι η παροχή μιας εργασίας είναι εθελοντική. Το νομοθετικό πλαίσιο είναι αυτό που αναφέρετε, το ξέρω και το δέχομαι. Ως νομικός το έχω ερευνήσει πραγματικά. Είναι απολύτως σωστό αυτό που αναφέρετε, όμως η γνώμη μου είναι ότι πρέπει να μεταβληθεί, καθώς καμμία εργασία δεν πρέπει να τη δεχτούμε ως εθελοντική. Τους ξέρω τους ανθρώπους αυτούς. Όντως είναι περίπου επτακόσιοι πενήντα σε όλη την Ελλάδα. Σχεδόν οι μισοί είναι στον Νομό Κοζάνης και στη Δυτική Μακεδονία. Είναι απλοί εργαζόμενοι, είναι άνθρωποι που είναι μακροχρόνια άνεργοι, έχασαν τις δουλειές τους, έκλεισαν τα μαγαζιά τους και κερδίζουν ένα μικρό ποσό για την επιβίωσή τους φυλάττοντας σκοπιές. Πολλοί απ' αυτούς είναι πτυχιούχοι και όμως, για να συμπληρώσουν το εισόδημά τους, για να ζήσουν τον εαυτό τους και τις οικογένειές τους, παρέχουν αυτές τις υπηρεσίες. Να μη γελιόμαστε. Είναι εργασία. Να μην κρυβόμαστε πίσω από τις λέξεις των παλιών νόμων. Ναι, αυτοί οι νόμοι ισχύουν, όμως αυτή είναι η δουλειά του Κοινοβουλίου, γι' αυτό και ως Βουλευτής κάνω αυτήν την προσπάθεια και παρακαλώ να εξαντλήσετε την ευαισθησία σας και με τα συναρμόδια Υπουργεία, γιατί δεν μπορώ να δεχτώ ότι κάποια εργασία είναι εθελοντική. Αυτά ήταν κόλπα και τεχνάσματα - να το πω ευθέως - περασμένων δεκαετιών, των παλιών κυβερνώντων, για να έχουν σε ομηρία και σε καθεστώς συναλλαγής που αυτοί ήθελαν, κάποιους πολίτες στα σύνορα της χώρας. Όχι, να το πούμε καθαρά. Παρέχουν τις υπηρεσίες τους, παρέχουν την εργασία τους και αφού το κάνουν αυτό, πρέπει να αντιμετωπιστούν αναλόγως από την Κυβέρνησή μας. Το ξέρω ότι δεν είναι εύκολο να «σπάσει» με τη μία αυτό, γιατί μου αναφέρατε τη σωρεία των νόμων που ισχύουν. Δεν είναι εύκολο να «σπάσει» με τη μία και να αλλάξει αυτό το καθεστώς, όμως μπορούμε να το δούμε και πρέπει να το δούμε με τη δέουσα ευαισθησία. Θυμίζω αντίστοιχα το καθεστώς των σχολικών φυλάκων. Στις αρχές της δεκαετίας του 2000 προσελήφθησαν και ήταν ανασφάλιστοι και μετά από χρόνια δικαιώθηκαν στα δικαστήρια και η Κυβέρνησή μας - το ξέρετε καλά, κύριε Υπουργέ - το καλοκαίρι πέρασε σχετική νομοθετική διάταξη που λέει ότι οι άνθρωποι αυτοί, οι σχολικοί φύλακες, κακώς δεν ασφαλίζονταν, ότι παρείχαν εργασία και έπρεπε και πρέπει να ασφαλιστούν και τώρα μάλιστα βγήκε εγκύκλιος του Υπουργείου και του ΕΦΚΑ που λέει ότι έπρεπε να ασφαλιστούν και να τους παρασχεθεί η αντίστοιχη ασφάλιση. Πρέπει, λοιπόν, να ξαναδούμε το εργασιακό καθεστώς αυτών των ανθρώπων. Καμμία εργασία δεν είναι εθελοντισμός. Αυτές οι λέξεις και οι έννοιες ανήκουν σε άλλους πολιτικούς χώρους, όχι σε εμάς. Δεν υπάρχουν εθελοντές εργαζόμενοι. Είναι άνθρωποι που ιδίως μετά το χτύπημα της κρίσης στις περιοχές μας, προσπαθούν για την επιβίωσή τους με κάθε τρόπο και συμπληρώνουν ή «χτίζουν» ένα μικρό εισόδημα παρέχοντας τις υπηρεσίες τους και την εργασία τους στις Ένοπλες Δυνάμεις. Είναι το έναυσμα η σημερινή διαδικασία στο Κοινοβούλιο, κύριε Υπουργέ, η απάντησή σας στην επίκαιρη ερώτησή μου, για να δούμε από την αρχή και εκ θεμελίων το καθεστώς αυτών των ανθρώπων, καθώς - επαναλαμβάνω και κλείνω μ' αυτό - δεν υπάρχει εθελοντική εργασία. Την εργασία την έχουμε σημαία και τιμή μας στην Αριστερά. Είναι η σημαία μας και κάθε εργαζόμενος είναι ιερό πρόσωπο. Έτσι πρέπει να δούμε και τους πολίτες που φυλάσσουν και παρέχουν την εργασία τους στον Στρατό. Είναι ιερά πρόσωπα, είναι εργαζόμενοι. Κάνω θερμή παράκληση ώστε με τα συναρμόδια Υπουργεία να ξαναδούμε το καθεστώς βελτίωσης της εργασιακής τους σχέσης. Ευχαριστώ.
Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μία μαθήτριες και μαθητές και τρεις συνοδοί εκπαιδευτικοί από το Γυμνάσιο Μπιζανίου Ιωαννίνων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχετε τον λόγο για τη δευτερολογία σας.
Ευχαριστώ. Κύριε Θεοφύλακτε, σας εξήγησα από την αρχή ότι υπάρχει ένας συγκεκριμένος νόμος. Να το συζητήσουμε. Εγώ δεν έχω αντίρρηση και το είπα από την αρχή, να το δούμε και με τα συναρμόδια Υπουργεία. Ο νόμος αυτός αφορά την Εθνοφυλακή και αφορά τη σχέση και τη συμμετοχή των εθνοφυλάκων. Αυτός, λοιπόν, περιλαμβάνει μία σειρά από πράγματα όπου εθελοντικά προσφέρουν τις υπηρεσίες τους όσοι συμμετέχουν στην Εθνοφυλακή. Ένα μέρος αυτών ήταν και αυτό στο οποίο αναφέρεστε και αφορά τους επτακόσιους τριάντα πέντε ανθρώπους, οι οποίοι έχουν το δικαίωμα βεβαίως και μπορούν να έχουν εργασία ή να κάνουν οτιδήποτε άλλο, και ήταν προσδιορισμένο αυτό. Δεν αντιλέγω, αλλά θέλω να επισημάνω ότι πρέπει να το δούμε σαν σύνολο παρουσίας και των αναγκών των Ενόπλων Δυνάμεων για την περαιτέρω αντιμετώπιση. Όσον αφορά αυτό είπα ότι πρέπει να το δούμε με ευαισθησία πώς μπορεί να γίνει την επόμενη περίοδο. Αφορά το Υπουργείο Εργασίας και το Υπουργείο Εθνικής Οικονομίας για το θέμα των προσλήψεων. Επίσης, όμως, να σας πω ότι όλη αυτήν την περίοδο, που προσφέρουν και με αυτόν τον τρόπο και με την αποζημίωση την οποία παίρνουν, έχουν όλοι πλήρη ιατροφαρμακευτική και υγειονομική περίθαλψη. Άρα υπάρχει κι άλλο ένα στοιχείο που είναι έξω από την εξαρτημένη εργασία. Κλείνοντας να σας ξαναπώ, λοιπόν, ότι θα το δούμε. Δεν είναι, όμως, - και επιτρέψτε μου να μην επικαλούμαστε το θέμα της Αριστεράς - όπως ήταν οι σχολικοί φύλακες. Είναι μία τελείως διαφορετική κατάσταση και ξαναλέω ότι ήταν μέσα στο πλαίσιο του συνόλου της εθελοντικής συμμετοχής των εθνοφυλάκων σε αυτό το κομμάτι των υπηρεσιών στις ελληνικές Ένοπλες Δυνάμεις. Παρ' όλα αυτά επιτρέψτε μου να πω - και κλείνω με αυτό, κύριε Πρόεδρε - ότι θα δούμε και τις δυνατότητες από τη μεριά μας, που μας ξεπερνά ως Υπουργείο να πάρουμε νομοθετική πρωτοβουλία, τι μπορεί να γίνει για την επόμενη περίοδο. Σας ευχαριστώ πολύ.
Ευχαριστούμε, κύριε Υπουργέ. Να αναγνώσουμε τώρα τον κατάλογο των επικαίρων ερωτήσεων που δεν θα συζητηθούν σήμερα. Η δεύτερη με αριθμό 166/19-11-2018 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, με θέμα: «Σιγή ιχθύος τηρεί το Υπουργείο Οικονομικών σχετικά με τη σύμβαση του Οργανισμού Διαχείρισης Δημοσίου Χρέους (ΟΔΔΗΧ) με την επενδυτική τράπεζα «Rothschild»», δεν θα συζητηθεί λόγω κωλύματος του Αναπληρωτή Υπουργού Οικονομικών κ. Χουλιαράκη λόγω παράλληλων κοινοβουλευτικών καθηκόντων. Η τρίτη με αριθμό 154/13-11-2018 επίκαιρη ερώτηση πρώτου κύκλου του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας, με θέμα: «Οριακή η κατάσταση στο Εθνικό Σύστημα Υγείας», δεν θα συζητηθεί λόγω κωλύματος του Υπουργού Υγείας κ. Ξανθού, ο οποίος θα βρίσκεται στο εξωτερικό. Η τέταρτη με αριθμό 171/20-11-2018 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Οικονομικών, με θέμα: «Για τους απολυμένους εργαζόμενους των Ενώσεων Αγροτικών Συνεταιρισμών (ΕΑΣ) Λάρισας, Ελασσόνας, Φαρσάλων», δεν θα συζητηθεί λόγω φόρτου εργασίας του Υπουργού Οικονομικών κ. Τσακαλώτου. Η τέταρτη με αριθμό 173/20-11-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ) - Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ), δεν θα συζητηθεί λόγω φόρτου εργασίας του Υπουργού Οικονομικών κ. Τσακαλώτου. Η με αριθμό 1722/19-9-2018 του κύκλου αναφορών και ερωτήσεων του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Κουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο υπερταμείο κατ' απαίτηση των δανειστών 51 ακινήτων του δημοσίου στον Δήμο Πύργου», δεν θα συζητηθεί λόγω φόρτου εργασίας του Υπουργού Οικονομικών κ. Τσακαλώτου. Η δεύτερη με αριθμό 170/20-11-2018 επίκαιρη ερώτηση δεύτερου κύκλου του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «Αδυναμία ολοκλήρωσης προγράμματος εφημεριών κέντρου δηλητηριάσεων από 1-1-2019», δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη, ο οποίος βρίσκεται σε κυβερνητική αποστολή στην Κρήτη. Η πέμπτη με αριθμό 174/20-11-2018 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, με θέμα: «Προβλήματα στη λειτουργία του κέντρου Φυσικής Ιατρικής και Αποκατάστασης (ΚΕΦΙΑΠ) Αμφιλοχίας», δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη, ο οποίος βρίσκεται σε κυβερνητική αποστολή στην Κρήτη. Η ένατη με αριθμό 142/6-11-2018 επίκαιρη ερώτηση δεύτερου κύκλου του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας, με θέμα: «Καθυστερήσεις στη διακομιδή ασθενών από το ΕΚΑΒ σε μονάδες εντατικής θεραπείας λόγω έλλειψης ιατρικού προσωπικού», δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη, ο οποίος βρίσκεται σε κυβερνητική αποστολή στην Κρήτη. Η δέκατη με αριθμό 153/13-11-2018 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, σχετικά με τα προβλήματα του Γενικού Νοσοκομείου Λάρισας, δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη, ο οποίος βρίσκεται σε κυβερνητική αποστολή στην Κρήτη. Η ενδέκατη με αριθμό 128/5-11-2018 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, σχετικά με το ραδιοφάρμακο, δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη, ο οποίος βρίσκεται σε κυβερνητική αποστολή στην Κρήτη. Η δέκατη πέμπτη με αριθμό 109/29-10-2018 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Υγείας, με θέμα: «Καταγγελία σε βάρος του διοικητή του νοσοκομείου Κιλκίς για βιαιοπραγία σε εργαζόμενη», δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη, ο οποίος βρίσκεται σε κυβερνητική αποστολή στην Κρήτη. Η τρίτη με αριθμό 172/20-11-2018 επίκαιρη ερώτηση δεύτερου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Οικονομικών, σχετικά με την περιοχή Άγιος Ανδρέας στη Νέα Μάκρη Αττικής και τις παράνομες διεκδικήσεις της Εκκλησίας, δεν θα συζητηθεί λόγω κωλύματος της Υφυπουργού Οικονομικών κ. Παπανάτσιου, η οποία θα βρίσκεται εκτός Αθηνών. Η έκτη με αριθμό 175/20-11-2018 επίκαιρη ερώτηση δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς την Υπουργό Προστασίας του Πολίτη, με θέμα: «Για τις συνεχιζόμενες δολοφονικές επιθέσεις φασιστοειδών απέναντι σε μετανάστες εργάτες στους Δήμους Αχαρνών και Φυλής», δεν θα συζητηθεί λόγω ανειλημμένων υποχρεώσεων της Υπουργού Προστασίας του Πολίτη κ. Όλγας Γεροβασίλη. Η έβδομη με αριθμό 159/16-11-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Θεσσαλονίκης κ. Γεωργίου Λαζαρίδη προς την Υπουργό Προστασίας του Πολίτη, με θέμα: «Διερεύνηση ευθυνών για τον χειρισμό και την εξέλιξη των ερευνών στις Βουλιαράτες», δεν θα συζητηθεί λόγω ανειλημμένων υποχρεώσεων της Υπουργού Προστασίας του Πολίτη κ. Όλγας Γεροβασίλη. Η όγδοη με αριθμό 110/29-10-2018 επίκαιρη ερώτηση δεύτερου κύκλου του Βουλευτή Λάρισας της Νέας Δημοκρατίας κ. Μάξιμου Χαρακόπουλου προς την Υπουργό Προστασίας του Πολίτη, με θέμα: «Νέα έξαρση των κρουσμάτων βίας από περιθωριακούς χώρους», δεν θα συζητηθεί λόγω ανειλημμένων υποχρεώσεων της Υπουργού Προστασίας του Πολίτη κ. Όλγας Γεροβασίλη. Η πρώτη με αριθμό 165/19-11-2018 επίκαιρη ερώτηση δεύτερου κύκλου του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Καθυστερήσεις στο Ολοκληρωμένο Σύστημα Διαχείρισης Δικαστικών Υποθέσεων Πολιτικής και Ποινικής Δικαιοσύνης (ΟΣΔΔΥ - ΠΠ)», δεν θα συζητηθεί λόγω κωλύματος του Βουλευτή. Η δωδέκατη με αριθμό 99/24-10-2018 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική η ανάγκη αυξήσεως της στρατιωτικής θητείας», δεν θα συζητηθεί. Η δέκατη τρίτη με αριθμό 55/11-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Προστασίας του Πολίτη, με θέμα: «Ανεξέλεγκτη η κατάσταση στο κέντρο φιλοξενίας προσφύγων στον Σκαραμαγκά», δεν θα συζητηθεί. Η δέκατη τέταρτη με αριθμό 2/1-10-2018 επίκαιρη ερώτηση δεύτερου κύκλου του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Αναίτια βία άσκησε η ΕΛΑΣ στη διαδήλωση της Θεσσαλονίκης, που διεξήχθη ενάντια στη συμφωνία των Πρεσπών», δεν θα συζητηθεί. Για τις αναβολές μάς έχει στείλει έγγραφο και ο Γενικός Γραμματέας της Κυβέρνησης που μας ενημερώνει για τα κωλύματα των Υπουργών. Στο σημείο αυτό ολοκληρώθηκε η συζήτηση των επίκαιρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 18.26' λύεται η συνεδρίαση για την προσεχή Τετάρτη 28 Νοεμβρίου 2018 και ώρα 10.00' με αντικείμενο εργασιών του Σώματος: α) νομοθετική εργασία, σύμφωνα με την ημερήσια διάταξη που έχει διανεμηθεί και β) συζήτηση και λήψη απόφασης για αιτήσεις άρσης ασυλίας Βουλευτών, σύμφωνα με την ειδική ημερήσια διάταξη που έχει διανεμηθεί.